ai4bharat/Pralekha huggingface dataset:
பிரதமர் அலுவலகம்
ஜார்க்கண்ட் மாநிலம் சிந்திரியில் பல்வேறு வளர்ச்சித் திட்டங்களுக்கு பிரதமர் அடிக்கல் நாட்டினார்
பிரதமர் திரு. நரேந்திர மோடி இன்று சிந்திரியில் நடந்த நிகழ்ச்சியில் மத்திய அரசு மற்றும் ஜார்க்கண்ட் மாநில அரசின் பல்வேறு திட்டங்களுக்கு அடிக்கல் நாட்டினார்.
அந்த திட்டங்கள் வருமாறு-
- இந்துஸ்தான் உர்வரக் மற்றும் ரசாயன் நிறுவனத்தின் சிந்திரி உரத் தயாரிப்பு நிறுவனத்தை புதுப்பித்தல்.
- இந்திய எரிவாயு ஆணையத்தின் ராஞ்சி நகர எரிவாயு வினியோகத் திட்டம்.
- தேவ்கரில் அகில இந்திய மருத்துவ அறிவியல் நிறுவனம் 
- தேவ்கர் விமான நிலைய மேம்பாட்டுத் திட்டம்
- பத்ராட்டு சூப்பர் அனல் மின் திட்டம்
ஜன் அவுஷாதி மையங்களுக்கான புரிந்துணர்வு ஒப்பந்தங்கள் பரிமாறிக் கொள்ளப்பட்டதைப் பிரதமர் பார்வையிட்டார்.
நிகழ்ச்சியில் பங்கேற்றவர்கள் இடையே உரையாற்றிய பிரதமர், பகவான் பிர்சா முண்டாவுக்கு அஞ்சலி செலுத்தினார். ஜார்க்கண்ட் மாநிலத்தின் அபரிமித வளர்ச்சிக்கு மத்திய அரசும், மாநில அரசும் இணைந்து பாடுபட்டு வருவதாக அவர் தெரிவித்தார்.
இன்று அடிக்கல் நாட்டப்பட்ட அனைத்துத் திட்டங்களின் மொத்த மதிப்பு ரூ.27,000 கோடி என்று அவர் கூறினார். இந்த வளர்ச்சித் திட்டங்கள் ஜார்க்கண்ட் மாநில இளைஞர்களுக்கு பெரும் வாய்ப்புகளை வழங்கும் என்று அவர் தெரிவித்தார்.
தாம் பதவியேற்ற போது 18,000 கிராமங்களில் மின்சாரம் இல்லாத நிலை இருந்ததாக அவர் கூறினார். அந்த கிராம மக்களின் வாழ்க்கையில் ஒளியேற்ற தாம் பாடுபட்டதாக கூறிய அவர், அங்கு தற்போது மின்சாரம் கொண்டு வரப்பட்டுள்ளதாக தெரிவித்தார். தற்போது அதற்கும் ஒருபடி மேலே சென்று இந்தியாவில் உள்ள ஒவ்வொரு வீட்டுக்கும் மின்சார இணைப்பு கிடைப்பதை உறுதி செய்து வருவதாக பிரதமர் கூறினார்.
மூடப்பட்ட உரத் தொழிற்சாலைகள் மீண்டும் இயங்குவதற்கு வழி ஏற்பட்டுள்ளது என்று கூறிய பிரதமர், இந்தியாவின் கிழக்குப் பகுதி இதன் மூலம் பயன் பெறும் என்றார்.
ஜார்க்கண்ட் மாநிலத்தில் எய்ம்ஸ் நிறுவனம் உருவாக்கப்படுவதையொட்டி, இங்கு மக்களின் ஆரோக்கியம் மற்றும் நலவாழ்வில் பெரும் மாற்றம் ஏற்படும் என்று பிரதமர் குறிப்பிட்டார். ஏழை மக்கள் உயர்தர மருத்துவச் சிகிச்சையை பெறுவார்கள் என்று அவர் கூறினார்.
அனைவருக்கும் கட்டுப்படியான குறைந்த கட்டணத்தில், விமானப் பயணத்தை அணுகும் வகையில் மத்திய அரசு நடவடிக்கை எடுத்துள்ளதாக பிரதமர் தெரிவித்தார்.
(Visitor Counter : 200
தகவல் மற்றும் ஒலிபரப்பு அமைச்சகம்
கோவாவில் 52வது இந்திய சர்வதேச திரைப்படத் திருவிழா: மார்ட்டின் ஸ்கோர்செஸி மற்றும் இஸ்த்வான் ஸாபோ ஆகியோருக்கு சத்யஜித்ரே வாழ்நாள் சாதனை விருது - மத்திய அமைச்சர் திரு அனுராக் தாகூர் அறிவிப்பு
கோவாவில் நடைபெறவுள்ள 52வது சர்வதேச திரைப்படத் திருவிழாவில், அமெரிக்க திரைப்பட இயக்குனர் மார்ட்டின் ஸ்கோர்செஸி மற்றும் ஹங்கேரியன் திரைப்பட இயக்குனர் இஸ்த்வான் ஸாபோ ஆகியோருக்கு சத்யஜித்ரே வாழ்நாள் சாதனை விருது வழங்கப்படும் என மத்திய தகவல் மற்றும் ஒலிபரப்புத்துறை அமைச்சர் திரு அனுராக் தாகூர் அறிவித்துள்ளார்.
நாட்டின் 52வது சர்வதேச திரைப்படத் திரைப்பட விழா, கோவாவில் நவம்பர் 20ம் தேதி முதல் 28ம் தேதி வரை நடைபெறுகிறது. இது குறித்த அறிவிப்பு நிகழ்ச்சியில் திரு அனுராக் தாகூர் கூறுகையில், ‘‘கதை கூறுபவர்கள் அதிகம் உள்ள நாடு இந்தியா. நமது கதைகள் உலகின் கற்பனையைக் கைப்பற்றியுள்ளது. இந்தியாவில் உள்ள பல வகையான கதைகள், நம்மை விஷயங்கள் உள்ள துணைக் கண்டங்களாக மாற்றுகிறது’’ என்றார்.
அமெரிக்க திரைப்பட இயக்குனர் மார்ட்டின் ஸ்கோர்செஸி மற்றும் ஹங்கேரியன் திரைப்பட இயக்குனர் இஸ்த்வான் ஸாபோ ஆகியோருக்கு சத்யஜித்ரே வாழ்நாள் சாதனை விருது வழங்கப்படும் என்றும் அவர் அறிவித்தார்.
முதல் முறையாக, இந்திய சர்வேதேச திரைப்பட விழா, ஓடிடி நிறுவனங்களுக்கு அழைப்பு விடுத்துள்ளதாக மத்திய அமைச்சர் திரு அனுராக் தாகூர் தெரிவித்தார். நெட்ஃபிளிக்ஸ், அமேசான் பிரைம், ஜி-5, வூட் & சோனி ஆகிய நிறுவனங்கள் இத்திரைப்படவிழாவில்-முதல்முறையாக பங்கேற்கின்றன.
நெட்ஃபிளிக்ஸ நிறுவனம் மூன்று நாள் மெய்நிகர் மாஸ்டர் கிளாஸ் நிகழ்ச்சியை பாரீசில் உள்ள ஸ்கூல் ஆஃப் ஆர்ட்ஸ், கோபிளின்ங்ஸ் ஸ்கூல் எல்’ இமேஜ் ஆகிய நிறுவனங்களுடன் நடத்துகிறது.
நாடு முழுவதும் உள்ள இளம் திறமையாளர்களுக்கு, முன்னணி சினிமா தயாரிப்பாளர்களுடன் தொடர்பை ஏற்படுத்த இந்திய சர்வதேச திரைப்பட விழா ஒரு தளத்தை வழங்கும். சுதந்திர இந்தியாவின் பொன்விழாவை முன்னிட்டு சினிமாத் துறை நிபுணர்களுடன் கலந்துரையாடவும், திரைப்படவிழாவின் மாஸ்டர் வகுப்புகளில் பங்கேற்கவும், 30 வயதுக்குட்பட்ட 75 பேருக்கு அழைப்பு விடுக்கப்படும் என மத்திய அமைச்சர் திரு அனுராக் சிங் தாக்கூர் அறிவித்தார். நாடு முழுவதும் இளம் திரைப்படத் தயாரிப்பாளர்களுக்கு, போட்டி மூலம் இளைஞர்கள் தேர்ந்தெடுக்கப்படுவர். 75 இளம் சினிமா தயாரிப்பாளர்கள், நடிகர்கள், பாடகர்கள், திரைக்கதை, வசனம் எழுதுபவர்கள் உட்பட சினிமாத்துறயைச் சேர்ந்த பலர் தங்கள் திறமைகளை வெளிப்படுத்த ஒரு தளத்தை ஏற்படுத்துவதை இந்தபோட்டி நோக்கமாக கொண்டுள்ளது. இந்தப் போட்டிக்கு ஆன்லைன் மூலம் விண்ணப்பிக்க அக்டோபர் 30ம் தேதி கடைசி நாள். இது குறித்து விரிவான வழிகாட்டுதல்களை www.dff.gov.in மற்றும் www.iffi.org ஆகிய இணையதளங்களில் காணலாம்.
முதல் முறையாக பிரிக்ஸ் நாடுகளின் திரைப்படங்களும் இந்த திரைப்படவிழாவில் காட்டப்பட உள்ளன என மத்திய அமைச்சர் திரு அனுராக் தாக்கூர் தெரிவித்தார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1765632
பிரதமர் அலுவலகம்
சங்கராந்தியையொட்டி கர்நாடக மக்களுக்கு பிரதமர் வாழ்த்து
சங்கராந்தி பண்டிகையையொட்டி கர்நாடக மக்களுக்கு பிரதமர் வாழ்த்துகளைத் தெரிவித்துள்ளார்.
“எனது கர்நாடக சகோதரிகள் மற்றும் சகோதரர்களுக்கு சங்கராந்தி வாழ்த்துகள். அனைத்து கன்னட மக்களுக்கும் எனது சங்கராந்தி வாழ்த்துகள். புனிதமான இப்பண்டிகை அனைவருக்கும் மகிழ்ச்சி, நல்லிணக்கம் மற்றும் நலத்தை கொண்டு வரட்டும்.” என பிரதமர் தெரிவித்துள்ளார்.
ரசாயனம் மற்றும் உரங்கள் அமைச்சகம்
மருந்துகளின் தரத்தையும் சாமானியர்களுக்கு குறைந்த விலையில் அவை கிடைப்பதையும் உறுதிசெய்ய அரசின் நடவடிக்கைகள்
பொதுப் பெயரில் தயாரித்து விற்பனை செய்யப்படும் மருந்துகளின் தரத்தையும், அவை சாமானிய மக்களுக்கு கட்டுப்படியாகக் கூடிய விலையில் கிடைப்பதையும் உறுதி செய்ய அரசு மேற்கொள்ளும் நடவடிக்கைகள் குறித்த கேள்விக்கு மக்களவையில் எழுத்து பூர்வமாக பதில் அளித்த மத்திய சாலை போக்குவரத்து மற்றும் நெடுஞ்சாலை, ரசாயனம் மற்றும் உரத்துறை இணையமைச்சர் திரு. மான்சுக் எல். மாண்டவியா, நாட்டில் தயாரிக்கப்படும் பிராண்டு பெயரிலான அல்லது பொதுப் பெயரிலான மருந்துகள் அனைத்தும் மருந்து மற்றும் அழகுசாதன பொருட்கள் சட்டத்தில் குறிப்பிடப்பட்டுள்ள தரத்திற்கு உட்பட்டு இருக்க வேண்டும் என்றார். மத்திய மருந்து தரக் கட்டுப்பாட்டு அமைப்பு மற்றும் சுகாதார மற்றும் குடும்ப நல்வாழ்வுத் துறை அமைச்சகம் நாட்டில் உள்ள பொதுப் பெயர் மருந்துகளின் தரம் உறுதிப்படுத்தப்படுவதற்கான பல்வேறு வரன்முறை நடவடிக்கைகளை மேற்கொண்டு வருவதாகவும் அவர் குறிப்பிட்டார்.
போலியான மற்றும் கலப்பட மருந்துகளை தயாரிப்போருக்கு கடும் அபராதம் அளிக்கும் வகையில் மருந்து மற்றும் அழகுசாதன பொருட்கள் சட்டம் 1940 மருந்துகள் மற்றும் அழகுசாதன பொருட்கள் சட்டம் 2008ன் கீழ் திருத்தம் செய்யப்பட்டுள்ளதாகவும் அமைச்சர் கூறினார். சில குற்றங்களுக்கு ஜாமீனில் வெளிவரமுடியாத கைது நடவடிக்கையும் எடுக்கப்படுகிறது.
- மருந்து மற்றும் அழகுசாதன சட்டத்தின் கீழ் குற்றங்களை விசாரிக்க சிறப்பு நீதிமன்றங்களை அமைக்குமாறு மாநிலங்கள் மற்றும் யூனியன் பிரதேசங்கள் கேட்டுக் கொள்ளப்பட்டுள்ளன.
தேர்தல் ஆணையம்
மணிப்பூர் சட்டசபையில் உள்ள மூன்று காலியிடங்களை நிரப்புவதற்கான இடைத் தேர்தல் அறிவிப்பு
மணிப்பூரில் உள்ள மூன்று சட்டசபை தொகுதிகளில் ஏற்பட்டுள்ள காலியிடங்களை நிரப்புவதற்கு இடைத்தேர்தலை நடத்த இந்திய தேர்தல் ஆணையம் முடிவு செய்துள்ளது.
உள்ளூர் திருவிழாக்கள், வானிலை, பாதுகாப்பு படைகளின் போக்குவரத்து, பெருந்தொற்று உள்ளிட்ட பல்வேறு அம்சங்களை ஆய்வு செய்து வாங்கோய், சைத்து மற்றும் சிங்காட் ஆகிய தொகுதிகளில் இடைத்தேர்தலை நடத்த தேர்தல் ஆணையம் முடிவெடுத்துள்ளது.
தேர்தல் பற்றிய அறிவிப்பு 2020 அக்டோபர் 13 அன்று வெளியிடப்படும். வேட்புமனுக்களை தாக்கல் செய்வதற்கான கடைசி நாள் 2020 அக்டோபர் 20 ஆகும். 2020 அக்டோபர் 21 அன்று வேட்பு மனுக்கள் பரிசீலனை செய்யப்படும்.
வேட்புமனுக்களை திரும்ப பெற்றுக் கொள்வதற்கான கடைசி நாள் 2020 அக்டோபர் 23 ஆகும். 2020 நவம்பர் 7 அன்று வாக்குப்பதிவு நடைபெறும். வாக்கு எண்ணிக்கை 2020 நவம்பர் 10 அன்று நடைபெற்று தேர்தல் நடைமுறைகள் 2020 நவம்பர் 12 அன்று நிறைவு செய்யப்படும்.
மேற்கண்ட தொகுதிகள் அமைந்துள்ள மாவட்டங்களில் தேர்தல் நடத்தை விதிமுறைகள் உடனடியாக அமலுக்கு வந்துள்ளன என்று இந்திய தேர்தல் ஆணையம் அறிவித்துள்ளது.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1661743
பிரதமர் அலுவலகம்
ஜி.எஸ்.எல்.வி.- எஃ08 ராக்கெட்டை வெற்றிகரமாக செலுத்தியதற்காக இஸ்ரோ விஞ்ஞானிகளுக்கு பிரதமர் வாழ்த்து
உள்நாட்டிலேயே தயாரிக்கப்பட்ட கிரையோஜெனிக் என்ஜினுடன் ஜி.எஸ்.எல்.வி.- எஃ08 ராக்கெட்டை வெற்றிகரமாக செலுத்தியதற்காக இஸ்ரோ விஞ்ஞானிகளுக்கு பிரதமர் திரு. நரேந்திர மோடி வாழ்த்து தெரிவித்தார்.
உள்நாட்டிலேயே தயாரிக்கப்பட்ட கிரையோஜெனிக் என்ஜினுடன் ஜி.எஸ்.எல்.வி.- எஃ08 ராக்கெட்டை வெற்றிகரமாக செலுத்தியதற்காக இஸ்ரோ விஞ்ஞானிகளுக்கும் சம்பந்தப்பட்ட அனைவருக்கும் வாழ்த்துகள்.
ஜி.சாட் -64 ஏ என்ற தொலைதொடர்பு செயற்கைக் கோள் கூடுதல் கைபேசி செயலிகளின் புதிய பயன்பாடுகளுக்கு பெரிதும் உதவும். நாட்டை புதிய உச்சத்திற்கு கொண்டு சென்றதற்காகவும் ஒளிமயமான எதிர்காலத்திற்காகவும் இஸ்ரோவை நினைத்து பெருமைப்படுகிறேன்” என்று பிரதமர் பாராட்டு தெரிவித்துள்ளார்.
ரசாயனம் மற்றும் உரங்கள் அமைச்சகம்
மருந்துகளின் பாதுகாப்பு, மண்டல அளவில் மலிவான விலையில் அவை கிடைப்பதை வலுப்படுத்தும் விலை கண்காணிப்புப் பிரிவை கோவாவில் தேசிய மருந்து விலை ஆணையம் தொடக்கம்
மத்திய ரசாயனம் மற்றும் உரத்துறை அமைச்சகத்தின் மருந்துத் துறையின் கீழ் செயல்படும் தேசிய மருந்து விலை ஆணையம் , கோவா மாநில மருந்து கண்காணிப்புத் துறையுடன் இணைந்து அம்மாநிலத்தில் விலை கண்காணிப்புப் பிரிவைத் தொடங்கியுள்ளது. மாநில மருந்து கண்காணிப்புத் துறையின் வழிகாட்டுதலில் மாநில அளவில் இந்தப் பிரிவு இயங்கும்.
நுகர்வோர் விழிப்புணர்வு, விளம்பரம் மற்றும் விலை கண்காணிப்பு  என்ற மத்தியத் துறையின் திட்டத்தின் கீழ் ஏற்கனவே கேரளா, ஆந்திரப் பிரதேசம், கர்நாடகா உள்ளிட்ட 15 மாநிலங்கள் மற்றும் யூனியன் பிரதேசங்களில் இந்த விலை கண்காணிப்புப் பிரிவு தொடங்கப்பட்டுள்ளது. நாட்டில் மொத்தம் உள்ள 36 மாநிலங்கள் மற்றும் யூனியன் பிரதேசங்களிலும் இந்த கண்காணிப்புப் பிரிவைத் தொடங்க தேசிய மருந்து விலை ஆணையம் திட்டமிட்டுள்ளது.
மருந்துகளின் பாதுகாப்பை உறுதி செய்வதையும், மண்டல அளவில் மலிவான விலையில் மருந்துகள் கிடைப்பதையும் இந்த கண்காணிப்புப் பிரிவு உறுதி செய்யும். மருந்துகளின் விலையை கண்காணிப்பது, போதுமான மருந்துகள் கையிருப்பு இருப்பதை உறுதி செய்வது மற்றும் நுகர்வோரிடம் விழிப்புணர்வு ஏற்படுத்துவது போன்ற பணிகளில் இந்த கண்காணிப்பு பிரிவுகள், தேசிய மருந்து விலை ஆணையத்துக்கு உதவியாக செயல்படும்.
கொவிட்-19 பரவல் காலகட்டத்திலும் மாநில அரசுகளுடன் இணைந்து பாராசிட்டமால், தடுப்பு மருந்துகள், இன்சுலின் உள்ளிட்ட உயிர்காக்கும் மருந்துகள் போதிய அளவு கைவசம் இருப்பதை இந்த ஆணையம் உறுதி செய்து வருவது குறிப்பிடத்தக்கது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1667274
-----
(Visitor Counter : 117
நிதி அமைச்சகம்
கொவிட்-19க்கு எதிரான போராட்டத்தில் நடப்பு நிதி ஆண்டின் இறுதிக்குள், நுகர்வோரின் செலவு செய்யும் பழக்கத்தை அதிகரிக்க 73 ஆயிரம் கோடி ரூபாய் அளவிலான திட்டத்தை நிதி அமைச்சர் அறிவிப்பு
2018-21 ஆண்டுகளுக்கான விடுமுறை பயணச் சலுகைக்கு பதிலாக பணப் பட்டுவாடா மற்றும் விடுப்பிற்கு ஈடான பணம் பெறும் வசதி
அரசிதழில் பதிவு பெற்ற மற்றும் பதிவு பெறா அலுவலர்களுக்கு, சிறப்புப் பண்டிகைக் கால முன்பணத் திட்டம் புதுப்பிக்கப்படுகிறது
மாநிலங்களுக்கு ரூபாய் 12,000 கோடி, ஐம்பதாண்டு கால வட்டியில்லாக் கடன் வழங்க முடிவு
மூலதன செலவிற்காக 2020 மத்திய நிதிநிலை அறிக்கையில் அறிவித்த ரூபாய் 4.13 கோடிக்குக் கூடுதலாக மேலும் 25000 கோடி ரூபாய் ஒதுக்கப்பட்டுள்ளது
கொவிட்-19க்கு எதிரான போராட்டத்தில் நடப்பு நிதி ஆண்டின் இறுதிக்குள், நுகர்வோரின் செலவு செய்யும் திறனை அதிகரிக்க 73000 கோடி ரூபாய் அளவிலான திட்டத்தை நிதி அமைச்சர் திருமதி நிர்மலா சீதாராமன் இன்று அறிவித்தார்.
இந்தத் திட்டத்தை அறிமுகப்படுத்தி பேசிய அவர், அரசு மற்றும் ஒழுங்கமைக்கப்பட்டத் துறைகளின் ஊழியர்கள், தங்கள் சேமிப்பை அதிகப்படுத்தி இருப்பதாகவும், அவர்கள் அதனை நல் முறையில் செலவு செய்து ஊரடங்கால் பாதிக்கப்பட்டவர்களின் வாழ்வாதாரத்தைப் பெருக்கும் பொருட்டு, அரசு இந்த முடிவை எடுத்திருப்பதாக் கூறினார்.
இன்றைய தீர்வு நாளைய பிரச்சினை ஆகிவிடக்கூடாது என்று தெரிவித்த அவர், வருங்காலத்தில் பொதுமக்கள் பணவீக்கத்தால் பாதிக்கப்படக்கூடாது என்ற நோக்கத்தோடு அரசு செயல்பட்டு வருவதாக் கூறினார்.
2018-21 ஆண்டுகளுக்கான விடுமுறை பயணச் சலுகைக்குப் பதிலாக பணப் பட்டுவாடா மற்றும் விடுப்பிற்கு ஈடான பணம் பெறும் வசதி ஏற்படுத்தப்பட்டு இருப்பதாக அமைச்சர் திருமதி நிர்மலா சீதாராமன் மேலும் தெரிவித்தார். மத்திய அரசு ஊழியர்கள் இந்தத் திட்டத்தை ஏற்க விருப்பம் தெரிவித்தால் அதன் மூலம் அரசிற்கு ரூபாய் 5675 கோடி ரூபாய் செலவாகும் என்று அவர் குறிப்பிட்டார். மாநில அரசு, தனியார் துறை ஊழியர்களுக்கும் இந்தச் சலுகை வழங்கப்படும் என்று அமைச்சர் தெரிவித்தார்.
அரசிதழில் பதிவு பெற்ற மற்றும் பதிவு பெறா அலுவலர்களுக்கு, சிறப்புப் பண்டிகைக் கால முன்பணத் திட்டம் புதுப்பிக்கப்படுவதாகவும் அப்போது அவர் கூறினார். இதன்படி மத்திய அரசு ஊழியர்கள் ரூபாய் பத்தாயிரம் வட்டியில்லா முன் பணம் பெற்று அதை அவர்கள் 2021 மார்ச் 31ம் தேதிக்குள் செலவழிக்க வேண்டும் என்றும் அவர் கேட்டுக் கொண்டார். இந்த வட்டி இல்லா முன் பணத்தை அவர்கள் அதிகபட்சமாக 10 தவணையில் திரும்பச் செலுத்த வேண்டும்.
உள்கட்டமைப்பு மற்றும் சொத்துக்களை உருவாக்குவதற்கு செலவழிக்கும் பணம் பொருளாதாரத்தை மேலும் மேம்படுத்தும் என்ற அடிப்படையில், அரசு மூலதன செலவிற்காக மாநிலங்களுக்கு ரூபாய் 12,000 கோடி, ஐம்பதாண்டு கால வட்டியில்லாக் கடன் வழங்க முடிவு செய்துள்ளது என்று அமைச்சர் கூறினார். இதன்படி 8 வடகிழக்கு மாநிலங்கள் தலா ரூபாய் 200 கோடி பெறும் என்று அவர் மேலும் குறிப்பிட்டார். உத்தரகண்ட் இமாச்சல பிரதேசம் ஆகிய மாநிலங்களும் தலா ரூபாய் 450 கோடி பெறும் என்றும் அவர் தெரிவித்தார். ஏனைய மாநிலங்கள் 15 வது நிதி ஆணையத்தின் பகிர்வின்படி ரூபாய் 1500 கோடி பெறும் என்றார்.
மூலதனச் செலவிற்காக 2020 மத்திய நிதிநிலை அறிக்கையில் அறிவித்த ரூபாய் 4.13 கோடிக்குக் கூடுதலாக மேலும் 25000 கோடி ரூபாய் ஒதுக்கப்பட்டுள்ளது என்று அவர் தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1663722
மத்திய அமைச்சரவை
ஐடிபிஐ வங்கியில் அரசு முதலீடு செய்ய அமைச்சரவை ஒப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்திய தொழில் மேம்பாட்டு வங்கியில் ரூ.4,557 கோடியை முதலீடு செய்ய ஒப்புதல் வழங்கப்பட்டுள்ளது.
இது ஐடிபிஐ வங்கியின் சீரமைப்பு நடைமுறைகளை நிறைவு செய்ய உதவுவதுடன் லாபகரமான மற்றும் இயல்பான கடன் முறைக்கு வங்கி திரும்பவும் உதவும். வாய்ப்பான காலத்தில் அரசு தனது முதலீட்டை திரும்பப் பெறவும் இயலும்.
ஐடிபிஐ வங்கி தனது கணக்குகளை நேர் செய்யும் பணிகளை முடிக்க அதற்கு ஒரே தவணையிலான முதலீடு தேவைப்படுகிறது. 2018-ஆம் ஆண்டு ஜூன் மாதம் 18.8 சதவீதமாக உச்சத்தில் இருந்த வாராக் கடன் 2019 ஜூன் மாதத்தில் 8 சதவீதமாகக் குறைக்கப்பட்டு ஏற்கனவே கணிசமான அளவுக்கு சீர் செய்யப்பட்டுள்ளது. இதற்கான மூலதனம் அதன் பங்குதாரர்களிடமிருந்து வரவேண்டும். 51 சதவீத பங்குகளைக் கொண்டுள்ள எல் ஐ சி அதற்கு மேல் முதலீடு செய்ய காப்பீட்டு ஒழுங்குமுறை அமைப்பு அனுமதிக்காது. தேவைப்படும் ரூ.9,300 கோடியில் எல்ஐசி 51 சதவீதத்தை வழங்கும்.  எஞ்சிய 49 சதவீதம் அளவுக்கான ரூ.4,557 கோடிக்கு அரசு ஒரே தவணை முறையில் அதன் பங்கை வழங்கத் தீர்மானித்துள்ளது.
இந்த முதலீட்டுக்கு பின்னர் ஐடிபிஐ வங்கி தனது முயற்சியால் மேலும் முதலீட்டை அதிகரித்துக் கொள்ள இயலும் என எதிர்பார்க்கிறது. இதன் மூலம் இந்திய ரிசர்வ் வங்கியின் உடனடி சீரமைப்பு நடவடிக்கைக்கான வரம்புக்குள் வங்கி அடுத்த ஆண்டு வாக்கில் வருமென எதிர்பார்க்கப்படுகிறது. இந்த முதலீடு மறுமுதலீட்டு பத்திரங்கள் மூலமாக வழங்கப்படும். அதாவது அரசு முதலீட்டுக்கான தொகையை வங்கிக்குச் செலுத்தும், வங்கி அதே நாளில் அரசிடமிருந்து மறுமுதலீட்டுப் பத்திரத்தை வாங்கும். இதனால் செலாவணி நிலையிலோ அல்லது நடப்பாண்டுக்கான பட்ஜெட்டிலோ எந்தத் தாக்கமும் ஏற்படாது.
(Visitor Counter : 140
தகவல் மற்றும் ஒலிபரப்பு அமைச்சகம்
இந்திய சர்வதேச திரைப்படத் திருவிழாவின் இந்தியன் பனோரமா: விண்ணப்பங்களை அனுப்புவதற்கான கடைசி தேதி நெருங்குகிறது
52-வது இந்திய சர்வதேச திரைப்படத் திருவிழாவில் திரையிடுவதற்கான இந்திய படங்களின் விண்ணப்பங்களை அனுப்புவதற்கான கடைசி தேதி நெருங்கி வருகிறது. இந்திய சர்வதேச திரைப்படத் திருவிழாவின் முக்கிய அம்சமான இந்தியன் பனோரமா என்ற பிரிவில் இந்தியாவின் சிறந்த சமகால திரைப்படங்கள் திரையிடுவதற்காகத் தேர்வு செய்யப்படுகின்றன.
வரும் நவம்பர் 20 முதல் 28-ஆம் தேதி வரை கோவாவில் நடைபெறவுள்ள இந்திய சர்வதேச திரைப்படத் திருவிழாவின் அடுத்த பதிப்பில் திரைப்படங்களை விண்ணப்பிப்பதற்கான அறிவிப்பு கடந்த ஜூலை 18-ஆம் தேதி வெளியானது.
இணையதளம் வாயிலாக விண்ணப்பங்களை சமர்ப்பிப்பதற்கான கடைசி தேதி ஆகஸ்ட் 12. இவ்வாறு சமர்ப்பிக்கப்பட்டதற்கான அச்சுப்பிரதி மற்றும் தேவையான ஆவணங்கள் ஆகஸ்ட் 23-ஆம் தேதிக்குள் அனுப்பப்பட வேண்டும். 2021 இந்தியன் பனோரமா பிரிவில் திரையிடுவதற்கான திரைப்படங்களை சமர்ப்பிப்பதற்கு ஒரு சில வழிகாட்டுதல்கள் பின்பற்றப்பட வேண்டும். மத்திய திரைப்பட தணிக்கை வாரியத்தின் சான்றிதழைப் பெற்ற தேதி அல்லது சமர்ப்பிக்கப்பட்ட திரைப்படத்தின் தயாரிப்பு நிறைவடைந்த தேதி, ஆகஸ்ட் 1, 2020 முதல் ஜூலை 31, 2021-க்குள் இருக்க வேண்டும். எனினும், இந்த சான்றிதழ் அல்லது வரையறுக்கப்பட்டுள்ள காலத்திற்குள் தயாரிக்கப்படாத திரைப்படங்களும் அனுப்பப்படலாம். அனைத்துத் திரைப்படங்களுக்கும் ஆங்கிலத்தில் வசன வரிகள் இடம்பெறவேண்டும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1739386
(Visitor Counter : 204
பாதுகாப்பு அமைச்சகம்
நாட்டின் வளர்ச்சிக்கு எல்லையோர சாலைகள் நிறுவனம் முக்கிய பங்காற்றுகிறது: பாதுகாப்பு அமைச்சர் திரு ராஜ்நாத் சிங்
சேலா பிரதான சுரங்கத்தின் முக்கிய குழாயின் வெடிப்புக்கு பாதுகாப்பு அமைச்சர் திரு ராஜ்நாத் சிங் காணொலி மூலம் தலைமை தாங்கினார். மேலும், எல்லையோர சாலைகள் நிறுவனம் ஏற்பாடு செய்த ‘இந்தியா @ 75 இருசக்கர வாகன பயணத்தையும்’ புதுதில்லியில் 2021 அக்டோபர் 14 அன்று அவர் தொடங்கி வைத்தார்.
நிகழ்ச்சியில் உரையாற்றிய திரு ராஜ்நாத் சிங், அருணாச்சலப் பிரதேசத்தின் மேற்கு கமெங் மாவட்டத்தில் அமைந்துள்ள செலா சுரங்கப்பாதை, தேசிய பாதுகாப்பை மேம்படுத்துவதிலும், பிராந்தியத்தின் சமூக பொருளாதார வளர்ச்சியை உறுதி செய்வதிலும் முக்கிய பங்கு வகிக்கும் என்று கூறினார்.
13,800 அடி உயரத்தில் அமைந்துள்ள செலா, 317 கிமீ நீளமுள்ள பலிபாரா-சர்துவார்-தவாங்  சாலையில் அருணாசலப் பிரதேசத்தின் மேற்கு காமெங், கிழக்கு காமெங் மற்றும் தவாங் மாவட்டங்களை இணைக்கிறது. பயண நேரத்தை இது குறைப்பதோடு, தவாங்கிற்கு அனைத்து வானிலைகளிலும் இணைப்பை வழங்குகிறது.
தீவிர வானிலையை எதிர்கொண்டு சாலைகள், பாலங்கள், சுரங்கப்பாதைகள் மற்றும் விமானநிலையங்களை சாதனை உயரங்களில் அமைப்பதன் மூலமும், தொலைதூர பகுதிகளை இணைப்பு வரைபடங்களில் தெரியப்படுத்துவதன் மூலமும் தேசத்தின் முன்னேற்றத்திற்கு குறிப்பிடத்தக்க பங்களிப்பை வழங்கி வரும் எல்லையோர சாலைகள் நிறுவனத்தை திரு ராஜ்நாத் சிங் பாராட்டினார்.
எல்லை உள்கட்டமைப்பை வலுப்படுத்தும் எல்லையோர சாலைகள் நிறுவனத்தின் முயற்சிகள் ஆயுதப்படைகளின் செயல்பாட்டுத் தயார்நிலையை மேம்படுத்தியுள்ளதோடு, தொலைதூரப் பகுதிகளில் சுற்றுலாவை ஊக்குவித்து உள்ளூர் மக்களுக்கு வேலைவாய்ப்பை உருவாக்கியுள்ளதாக அவர் கூறினார். இந்த அதிநவீன சுரங்கப்பாதை தவாங்கிற்கு மட்டுமல்ல, முழு மாநிலத்திற்கும் ஒரு உயிர்நாடியாக இருக்கும் என்று அவர் மேலும் கூறினார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1763830
பெட்ரோலியம் மற்றம் இயற்கை எரிவாயு அமைச்சகம்
எத்தனால் உற்பத்தி
எத்தனால் கலந்த பெட்ரோலுக்காக எண்ணெய் சந்தைப்படுத்துதல் நிறுவனங்களால் கடந்த மூன்று வருடங்களில் கொள்முதல் செய்யப்பட்ட எத்தனாலின் அளவு பின்வருமாறு:
2016-17-இல் 66.5 கோடி லிட்டர் எத்தனால் வாங்கப்பட்ட நிலையில், 2017-18-இல் 150.5 கோடி லிட்டர் எத்தனாலும், 2018-19-இல் 188.6 கோடி லிட்டர் எத்தனாலும் கொள்முதல் செய்யப்பட்டது.
தேசிய உயிரி எரிபொருள் கொள்கை 2018-இன் படி, 2030-க்குள் பெட்ரோலில் 20% எத்தனாலை கலக்க இலக்கு நிர்ணயிக்கப்பட்டுள்ளது.
மேற்கண்ட தகவல்களை மத்திய பெட்ரோலியம் மற்றும் இயற்கை எரிவாயு அமைச்சர் திரு தர்மேந்திர பிரதான் எழுத்துப்பூர்வமான பதில் ஒன்றின் மூலம் மக்களவையில் அளித்தார்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleseDetail.aspx?PRID=1656642
(Visitor Counter : 151
பொருளாதார விவகாரங்களுக்கான மத்திய அமைச்சரவைக் குழு
நிலக்கரிமற்றும் பழுப்பு நிலக்கரி கண்டறிதல்திட்டத்தைத் தொடர மத்திய அமைச்சரவை ஒப்புதல்
நிலக்கரி மற்றும் பழுப்பு நிலக்கரி கண்டறிதல் தொடர்பான மத்திய திட்டத்தைத் தொடர பிரதமர் திரு நரேந்திர மோடி தலைமையில் இன்று நடைபெற்ற பொருளாதார விவகாரங்களுக்கான மத்திய அமைச்சரவைக் கூட்டத்தில் ஒப்புதல் அளிக்கப்பட்டது. 2021-22-ஆம் நிதியாண்டிலிருந்து 2025-26-ஆம் நிதியாண்டு வரை 15-வது நிதி ஆணையத்தின் திட்டப்படி ரூ.2,980 கோடி மதிப்பில் இத்திட்டம் செயல்படுத்தப்படுகிறது.
இந்தத் திட்டத்தின் கீழ், நிலக்கரி மற்றும் பழுப்பு நிலக்கரி தொடர்பான ஆய்வு இரண்டு விரிவான நிலைகளில் நடத்தப்படுகிறது:  பிராந்திய ஆய்வு ஊக்குவிப்பு மற்றும்  கோல் இந்தியா நிறுவன எல்லைக்கு உட்படாத பகுதிகளில் விரிவான ஆய்வு ஆகியவையாகும்.
இந்தத் திட்டத்தின் ஒப்புதல் மூலம் பிராந்திய ஆய்வு ஊக்குவிப்புக்கு ரூ.1650 கோடியும், கோல் இந்தியா நிறுவன  எல்லை அல்லாத பகுதிகளில் விரிவான ஆய்வுக்காக ரூ.1330 கோடியும் ஒதுக்கப்படும். உத்தேசமாக, 1300 சதுர கிலோ மீட்டர் பரப்பளவில் பிராந்திய ஆய்வின் கீழும், உத்தேசமாக 650 சதுர கிலோ மீட்டர் பரப்பளவில் விரிவான ஆய்வுத் திட்டத்தின் கீழும் ஆய்வு மேற்கொள்ளப்படும்.
நாட்டில் நிலக்கரிச் சுரங்கங்களைத் தொடங்குவதற்கான விரிவான திட்ட அறிக்கையைத் தயாரிக்க உதவும் வகையில், நிலக்கரி வளங்கள் தொடர்பான ஆதாரங்களை நிரூபிக்கவும் மதிப்பிடவும், நிலக்கரி மற்றும் பழுப்பு நிலக்கரி தொடர்பான ஆய்வு அவசியமானதாகும். இந்த ஆய்வின் மூலம் தயாரிக்கப்படும் புவியியல் அமைப்பு தொடர்பான அறிக்கைகள், புதிய நிலக்கரிச் சுரங்கத் தொகுதிகளை ஏலம் விட பயன்படுத்தப்பட்டு, அதன்பின் ஒதுக்கீடு பெறுபவர்களிடமிருந்து செலவு வசூலிக்கப்படும்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1930445
ஊரக வளர்ச்சி அமைச்சகம்
அமிர்த நீர்நிலை இயக்கத்தின் கீழ் திட்டமிட்ட காலத்திற்கு முன்பாகவே 50 ஆயிரத்திற்கும் மேற்பட்ட அமிர்த நீர்நிலைகளை அமைக்கும் பணி நிறைவு- ஊரக வளர்ச்சித்துறை அமைச்சகத்தின் சாதனை
எதிர்காலத்திற்காக தண்ணீரை பாதுகாக்க வேண்டும் என்ற நோக்கில் அமிர்த நீர்நிலை இயக்கத்தை பிரதமர் ஏப்ரல் 24, 2022 அன்று தொடங்கினார். சுதந்திரத்தின் அமிர்தப் பெருவிழா நிகழ்ச்சியையொட்டி நாட்டின் அனைத்து மாவட்டத்திலும் குறைந்தது 75 அமிர்த நீர்நிலைகள் உருவாக்கப்பட வேண்டும் என்பது இந்த இயக்கத்தின் நோக்கமாகும். அதன்படி 2023 ஆம் ஆண்டு ஆகஸ்ட் 15-க்குள் 50,000 அமிர்த நீர்நிலைகளை அமைக்க வேண்டும் என்ற இலக்கு நிர்ணயிக்கப்பட்டது. இந்நிலையில் திட்டமிட்ட காலத்திற்கு முன்பாகவே இதுவரை 50,071 அமிர்த நீர்நிலைகள் உருவாக்கப்பட்டுள்ளன.
சிறப்பு சேவைகள் மற்றும் கட்டுரைகள்
மின்சார வாகனம் குறித்த விழிப்புணர்வு பயிலரங்கு: இந்தியத் தரநிர்ணய அமைவனம் ஜூன் 28 அன்று சென்னையில் நடத்துகிறது
இந்தியாவில் மின்சார வாகனத் தொழில்துறை 90 சதவீத வளர்ச்சி அடைந்திருப்பதாக அண்மைக்கால அறிக்கை தெரிவிக்கிறது.
மத்திய அரசின் பல்வேறு கொள்கைகள் முன்முயற்சிகள் காரணமாக மின்சார வாகனங்களைப் பயன்படுத்துவது அதிகரித்துள்ளது. மின்சார வாகன உற்பத்தியை ஊக்கப்படுத்தும் திட்டத்துடன் இவற்றை வாங்குவதற்கான ஊக்கத்தொகை வழங்கும் திட்டத்தையும் அரசு செயல்படுத்துகிறது. இதனால் இருசக்கர மற்றும் மூன்று சக்கர மின்சார வாகனச் சந்தை அதிவேகமாக வளர்ந்து வருகிறது. 2030-க்குள் அதிவேக மின்சார வாகனப்பயன்பாட்டுக்கு நாடு முன்னேறிச் செல்லும் என்பதால் வாகனங்களிலிருந்து வெளியேறும் கரியமில வாயுவை சுமார் ஒரு ஜிகா டன் அளவுக்கு குறைக்க முடியும் என்று மதிப்பிடப்பட்டுள்ளது.
இந்தச் சூழலில் மாநிலத்தில் பாதுகாப்பான, தரமான, நம்பகமான, பொருத்தமான, உள்கட்டமைப்பை உறுதி செய்வதில், தர நிர்ணய அமைவனம் முக்கியப் பங்கு வகிக்கிறது. இது தொடர்பான விழிப்புணர்வை ஏற்படுத்துவது அவசியமாகிறது. தர நிர்ணயம் என்பது அனைவரையும் உள்ளடக்கியதாகவும், உண்மையான களநிலவரத்தைப் பிரதிபலிப்பதாகவும் இருப்பதை உறுதி செய்ய சம்பந்தப்பட்ட அனைவரும் கலந்துரையாடுவது முக்கியமாகும்.
இதனைக் கருத்தில் கொண்டு இந்திய தர நிர்ணய அமைவனத்தின் சென்னை அலுவலகம் மின்சார வாகனம் குறித்த விழிப்புணர்வு பயிலரங்கிற்கு ஏற்பாடு செய்துள்ளது. சென்னையில், 2023 ஜூன் 28 அன்று இந்தப் பயிலரங்கு நடைபெற உள்ளது.
சுகாதாரம் மற்றும் குடும்ப நலத்துறை அமைச்சகம்
1.57 கோடிக்கும் அதிகமான கொவிட் தடுப்பூசிகள் மாநிலங்களிடமும், யூனியன் பிரதேசங்களிடமும் கையிருப்பு
கொவிட்-19 பெருந்தொற்றைக் கட்டுப்படுத்தும் முயற்சியில் மத்திய அரசு இதுவரை, 23 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், இலவசமாக வழங்கியுள்ளது.
இன்று காலை 8 மணி வரையிலான தரவுகளின் அடிப்படையில், மொத்தம் 21,51,48,659 டோஸ் தடுப்பூசிகள்  பயன்படுத்தப்பட்டுள்ளன.
சுமார் 1.57 கோடி  கொவிட் தடுப்பூசி டோஸ்கள், மாநிலங்கள் மற்றும் யூனியன் பிரதேசங்களின் கையிருப்பில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1723314
----
(
சிறப்பு சேவைகள் மற்றும் கட்டுரைகள்
சென்னை போர் நினைவுச் சின்னத்தில் வெற்றி தினம் கொண்டாடப்பட்டது
வெற்றி தினத்தையொட்டி சென்னை போர் நினைவுச் சின்னத்தில் தென் மண்டல ராணுவ தளபதி லெப்டினன்ட் ஜெனரல் அருண், மலர் வளையம் வைத்து மரியாதை செலுத்தினார். இதனைத் தொடர்ந்து , வெற்றி தின சிறப்பு ஓட்டம் நடத்தப்பட்டது. இந்நிகழ்ச்சியில் மூவாயிரத்திற்கும் மேற்பட்டோர் பங்கேற்றனர். ராணுவ அதிகாரிகள், முன்னாள் ராணுவத்தினர், ரோட்டரி கிளப் உறுப்பினர்கள் மற்றும் பொது மக்கள் இவ்வோட்டத்தில் பங்கேற்றனர்.
1971 இல் இந்திய ராணுவம், இந்தோ-பாகிஸ்தான் போரில் வெற்றி பெற்றதை முன்னிட்டு 'வெற்றி தினம்' ' ஒவ்வொரு ஆண்டும் டிசம்பர் 16 ஆம் தேதி கொண்டாடப்படுகிறது. இப்போரில் சுமார் 93000 பாகிஸ்தான் வீரர்கள் சரணடைந்தனர் இதன் காரணமாக பங்களாதேஷ் விடுதலை பெற்றது.
பிரதமர் அலுவலகம்
கோடைகாலத்தில் பயணிகள் எளிதாக பயணம் செய்வதை உறுதி செய்ய 217 கூடுதல் சிறப்பு ரயில்கள் இயக்கப்படுவதை பிரதமர் பாராட்டியுள்ளார்
கோடைகாலத்தில் பயணிகள் எளிதாக பயணம் செய்வதை உறுதி செய்ய 217 கூடுதல் சிறப்பு ரயில்கள் இயக்கப்படுவதை பிரதமர் திரு நரேந்திர மோடி பாராட்டியுள்ளார்.
பத்திரிகை தகவல் அலுவலகத்தின் ட்விட்டர் பதிவைப் பகிர்ந்து பிரதமர் வெளியிட்ட ட்விட்டர் செய்தியில் கூறியிருப்பதாவது:
"கோடைகாலம் முழுவதும் போக்குவரத்துத் தொடர்பையும், வசதியையும் இது விரிவுப்படுத்தும்."